b'\n_START_ARTICLE_\nFlybe\n_START_PARAGRAPH_\nFlybe Limited (uttales Flaibi) er et britisk flyselskap med hovedkvarter i Jack Walker House p\xc3\xa5 flyplassen Exeter International Airport i Devon, England. Det har 180 flyruter mellom 55 europeiske flyplasser. Flyselskapets st\xc3\xb8rste base er ved Southampton Airport og det har ogs\xc3\xa5 st\xc3\xb8rre baser p\xc3\xa5 Manchester lufthavn, Birmingham lufthavn og Belfast City lufthavn. De har besetninger og mannskap i Storbritannia, Kanal\xc3\xb8yene og Man. Selskapet har tillatelse til \xc3\xa5 frakte passasjerer, last og post i fly med 20 eller flere seter.\n_START_SECTION_\nHistorie\n_START_PARAGRAPH_\nFlybe startet operasjonene den 1. november 1979 som Jersey European Airways (JEA), etter \xc3\xa5 ha overtatt rutene til Intra Airways. Jersey European Airways var uttenkt av John Habin fra Jersey og st\xc3\xb8rste investor i JEA. Etter \xc3\xa5 ha solgt Aviation Beauport og andre forretningsinteresser, etablerte Habin noen f\xc3\xa5 n\xc3\xb8kkelruter mellom Jersey og Storbritannia. Jersey European Airways ble overtatt i 1963 av Jack Walkers Walker Steel Group som allerede var morselskapet til det Blackpool-baserte charterflyselskapet Spacegrand Aviation. De to flyselskapene ble drevet separat med delvis felles ledelse fram til de ble sl\xc3\xa5tt sammen i Walker Aviation Group i 1985, da under navnet Jersey European Airways._NEWLINE_Flyselskapet fikk nytt navn, British European, i juni 2000, det forkortet navnet til Flybe den 18. juli 2002 og reposisjonerte seg som lavprisselskap. Den 3. november 2006 ble det annonsert at det var oppn\xc3\xa5dd enighet i prinsippet om at Flybe overtok BA Connect med unntak av rutene til London City Airport. Overtagelsen ble gjennomf\xc3\xb8rt i mars 2007. Flyselskapet er eid av Rosedale Aviation Holdings (69\xc2\xa0%), ansatte i Flybe (16\xc2\xa0%) og British Airways (15\xc2\xa0%) som en konsekvens av overtagelsen av BA Connect. Selskapet hadde 3\xc2\xa0000 ansatte i januar 2008. If\xc3\xb8lge passasjerstatistikk fra National Airworthiness Authority (CAA) for april-mai 2009 er Flybe i dag Storbritannias st\xc3\xb8rste flyselskap for innlandsreiser (26\xc2\xa0% av det totale antallet passasjerer fra Storbritannia som flyr utenlands i april valgte Flybe, 3\xc2\xa0% flere enn de som valgte easyJet). Selskapet fraktet 451\xc2\xa0413 innenlandspassasjerer i l\xc3\xb8pet av april 2009, eksklusive flyvninger som ble operert av Loganair. Det plasserer Flybe p\xc3\xa5 f\xc3\xb8rstplass blant innenlandske reisende i Storbritannia, foran easyJet, British Airways, BMI Group og Ryanair. I l\xc3\xb8pet av denne perioden ble Flybe ogs\xc3\xa5 London Gatwicks st\xc3\xb8rste, innenlandske operat\xc3\xb8r. I 2009 mottok direkt\xc3\xb8r Jim French en anerkjennelse i form av CBE for sine tjenester for Storbritannias luftfartsn\xc3\xa6ring i forbindelse med dronningens f\xc3\xb8dselsdag._NEWLINE_I juli 2011 ble det kunngjort at Flybe og finske Finnair var blitt enige om \xc3\xa5 etablere et felles flyselskap, Flybe Nordic, gjennom Flybes oppkj\xc3\xb8p av Finnish Communer Airlines. Det uttalte m\xc3\xa5let var \xc3\xa5 skape et sterkt, regionalt flyselskap i Norden.\n_START_SECTION_\nDestinasjoner\n_START_PARAGRAPH_\nFlybe flyr til ca. 75 destinasjoner i hele Europa, deriblant 38 i Storbritannia, 17 i Frankrike og enkelte i blant annet Spania, Irland eller Italia.'